amanoisuno/poet huggingface dataset:
春雨二首  其一 陸游
擁被聽春雨，殘燈一點青。吾兒歸漸近，何處宿長亭。
春雨二首  其二 陸游
湖上新春柳，摇摇欲喚人。多情今夜雨，先洗馬蹄塵。
初春感事二首  其一 陸游
馬迹車聲是處忙，經旬無客到龜堂。水初泛溢黏天綠，梅欲飄零特地香。世事紛紛人自老，歲華冉冉日初長。百錢不辦旗亭醉，空愛鵝兒似酒黄。
初春感事二首  其二 陸游
一樹紅梅已半殘，破裘也復敵春寒。忍窮過日却差易，負愧終身良獨難。活火靜看茶鼎熟，清泉自注研池寬。人生樂處君知否，萬事當從心所安。
道室書事 陸游
五十餘年讀道書，老來所得定何如。目光焰焰夜穿帳，胎髮青青晨映梳。甚畏蝮蛇寧斷手，已烹熊掌敢兼魚。春蕪二畝扶犁去，空憶高皇賜對初。
先少師宣和初有贈晁公以道詩云奴愛才如蕭頴士婢知詩似鄭康成晁公大愛賞今逸全篇偶讀晁公文集泣而足之 陸游
仕不逢時勇退耕，閉門自號景迂生。遠聞佳士輒心許，老見異書猶眼明。奴愛才如蕭頴士，婢知詩似鄭康成。早孤遇事偏多感，欲續殘章涕已傾。
春日雜題六首  其一 陸游
梅花三十本，圍以疏竹籬。入春甫十日，開遍南北枝。少年輕節物，老大復苦衰。坐見零落盡，一杯初未持。
春日雜題六首  其二 陸游
春雨路易乾，雨止即可行。梅花落無餘，蘭芽亦已生。好鳥何山來，向我飛復鳴。行矣東郊路，藉草作清明。
春日雜題六首  其三 陸游
野水如棋枰，所至各成村。炊烟出茆屋，碓聲隔柴門。樹陰同戲兒，多已長子孫。安居無暴斂，何以報國恩。
春日雜題六首  其四 陸游
春陰不成雨，正作卵色天。花開路無塵，楊柳摇輕烟。佳哉冷淘時，槐芽雜豚肩。長安墮胡虜，况說野狐泉。
春日雜題六首  其五 陸游
客路行無窮，漁唱聽不厭。濤江西限吳，雲岫南入剡。蹇驢過小市，高柳擁孤店。去去望前村，鴉歸烟欲斂。
春日雜題六首  其六 陸游
蒲柳深復淡，桃李白間紅。東皇一稅駕，萬物酣春風。烟村在何許，小屏團扇中。一笑喚稚子，相扶上短篷。
春日暄甚戲作 陸游
桃杏酣酣蜂蝶狂，兒童相喚踏春陽。老人自笑還多事，預恐明朝雨壞牆。
春日 陸游
遲日園林嘗煮酒，和風庭院㫰新絲。已過燕子穿簾後，又見鮰魚上市時。排悶與兒聯小句，破閑留客戰枯棋。殘年自覓安排處，除却歸休總不宜。
書室獨夜 陸游
忽忽新春過，愔愔一室幽。銅燈立雁趾，石鼎揭龍頭。老愧人扶拜，貧無食足謀。退居消日月，太半付莊周。
追感往事五首  其一 陸游
太平翁翁十九年，父子氣焰可熏天。不如茅舍醉村酒，日與鄰翁相枕眠。
追感往事五首  其二 陸游
世事紛紛過眼新，九衢依舊漲紅塵。桃花夢破劉郎老，燕麥摇風別是春。
追感往事五首  其三 陸游
渡江之初不暇給，諸老文辭今尚傳。六十年間日衰靡，此事安可付之天。
追感往事五首  其四 陸游
文章光焰伏不起，甚者自謂宗晚唐。歐曾不生二蘇死，我欲痛哭天茫茫。
追感往事五首  其五 陸游
諸公可嘆善謀身，誤國當時豈一秦。不望夷吾出江左，新亭對泣亦無人。
書意二首  其一 陸游
我本三生世外人，幻軀其實强冠巾。稍能閉戶學種菜，時亦長歌行負薪。一醉却非身外事，百年終是冢中塵。君知夢境無根底，莫信人言想與因。
書意二首  其二 陸游
病眼猶堪閱世人，難將雪鬢著烏巾。囊中錢盡罷沽酒，澗底雨寒愁束薪。老子那辭徙牛屋，癡人自喜拜車塵。窮通要是兒嬉事，懶就山僧講宿因。
清都行 陸游
積雨初收曉寒重，野人忽作清都夢。宮牆柳色綠如染，仰視修門岌飛動。元章久已葬岷山，安得翩翩並馳鞚。春光如昔交舊少，肺肝欲寫誰堪共。頗聞天閽有疑事，通明殿下方僉議。約君切勿負初心，天上人間均一是。
春來食不繼戲作 陸游
久卧窮閻困負薪，何妨掃盡太倉陳。瘦如飯顆吟詩面，饑似柴桑乞食身。犧象未應殊斷木，江湖底處有窮鱗。大冠長劍人看好，不換茅簷一幅巾。
紹興辛酉予年十七矣距今已六十年追感舊事作絕句 陸游
常憶初年十七時，朝朝烏帽出從師。忽逢寒食停供課，正寫礬書作贗碑。
獨坐視老奴灌園 陸游
東窗日晚獨愁予，眼闇年來頗廢書。賴有吾家老阿對，相從引水灌園蔬。
雨晴風日絕佳徙倚門外三首  其一 陸游
一雙芒屩伴筇枝，不用兒扶自出嬉。貪看南山雲百變，舍西溪上立多時。
雨晴風日絕佳徙倚門外三首  其二 陸游
茶釅無端廢午眠，杖藜信步到門前。青裙溪女結蠶卦，白髮廟巫催社錢。
雨晴風日絕佳徙倚門外三首  其三 陸游
章老三年病方死，吳翁一夕呼不醒。獨有此身頑似鐵，倚門常看暮山青。
春遊 陸游
春風堤上草萋萋，草軟沙平護馬蹄。似蓋微雲纔障日，如絲細雨不成泥。千秋觀裏逢新燕，九里山前聽午雞。追憶舊遊愁滿眼，綵船曾繫畫橋西。
春雨三首  其一 陸游
狼藉殘花滿地紅，擁衾孤夢雨聲中。人生十事九堪嘆，春色三分二已空。但有老盆傾濁酒，不辭衰鬢對青銅。長貧博得身强健，久矣無心咎化工。
春雨三首  其二 陸游
藥爐茶竈淡生涯，聽雨猶能惜物華。蘸岸頓添三尺水，沾泥不貸一城花。閑摩病眼開書卷，時傍危欄弄釣車。稚子孤行八千里，喜聞炊熟可還家。
春雨三首  其三 陸游
自笑平生懶是真，閉門高枕動兼旬。海棠千片已隨水，杜宇一聲無復春。綠酒盈樽足忘老，朱櫻上市正嘗新。今朝雨止通溪路，又向沙頭岸幅巾。
書懷 陸游
謝客元無疾，深居似有憂。向空書咄咄，對竹送悠悠。出每思安卧，歸還念遠遊。春衣典已慣，斗酒不難謀。
三月十六日至柯橋迎子布東還二首  其一 陸游
江國常年秋雁飛，吾兒遠客寄書稀。道途一見相持泣，鄰曲聚觀同載歸。草草杯盤更起舞，匆匆刀尺旋裁衣。從今父子茅簷下，回首人間萬事非。
三月十六日至柯橋迎子布東還二首  其二 陸游
我似傷禽带箭飛，更憐汝作雁行稀。異時恐抱終身恨，此日寧知徒步歸。萬里外應勞遠夢，三年前已挂朝衣。斷編蠹簡相從老，絕念功名亦未非。
題施武子所藏楊補之梅 陸游
補之寫生梅，至簡亦半樹。此幅獨不然，豈畫橫斜句。
食野菜二首  其一 陸游
野蔌山蔬次第嘗，超然氣壓大官羊。放翁此意君知否，要配吳粳曉甑香。
食野菜二首  其二 陸游
萬里蕭條酒一杯，夢魂猶自度邛郲。可憐龍鶴山中菜，不伴峨眉栮脯來。
予十許歲即往來雲門諸山今復與諸子來追念凄然 陸游
經行猶記髧髦初，所至渾如過故墟。橋廢夕陽空鶴表，碑亡春草沒龜趺。荒郊渺渺羊牛下，叢木蕭蕭鳥雀呼。可恨一衰今至此，右携筇杖左人扶。
雲門道中 陸游
度嶺穿林一徑斜，旋篝新火試新茶。箬包粉餌祠寒食，雨溼青鞋上若耶。石罅微泉來滴瀝，溪涯老木卧槎牙。不須苦覓東柯谷，是處雲山可寄家。
龍瑞 陸游
多年不蹋陽明路，今日重來院院行。好在千秋馮觀主，修廊一見眼偏明。
禹寺 陸游
暮春之初光景奇，湖平山遠最宜詩。尚餘一恨無人會，不見蟬聲滿寺時。
寄題張仲欽左司槃澗 陸游
劍谿之南有佳處，山靈尸之不輕付。張公鼻祖晉司空，談笑得地開窗戶。谿光如鏡新拂拭，白雲青嶂無朝暮。伏几讀書時舉頭，萬象爭陳陶謝句。公今仙去有嗣子，關塞崎嶇方叱馭。山城何曾嘆如斗，皦皦不受世俗汙。君不見伾文往者勢如山，朝士幾人無汗顔。尊公遺事不須述，但看當時出處間。
園中晚興 陸游
世故誰能必，書生妄自期。年光卷中過，心事鬢邊知。零落花隨水，輪囷筍突籬。晚晴山盡出，徙倚獨移時。
送陳希周赴安福令 陸游
補吏鶴嶺邊，尊公方玉立。超遥籋風雲，餘子那可及。天高鬼神惡，聞訃三日泣。晚途見嗣子，握手悲喜集。乘桴掠鯨波，信矣勇可習。巉巉風骨峭，颶霧不能襲。謂當上臺省，豈復論等級。如何困無津，俛首臨一邑。顧嗟六朝民，龍鍾垂八十。肯來野水濱，半月解書笈。吾杯僅容龠，安得看鯨吸。佇立送歸鞍，霽日滿原隰。
春晚久雨排悶 陸游
積雨暗村墟，幽居雜蛙蚓。泥潦欲升階，几席或生菌。壯年多重膇，况我抱宿疢。下床躡高屐，顧影輒自哂。客來入我戶，亦復爲嘆憫。胡不徙高原，再拜謝不敏。
甲子日晴 陸游
澤國春多雨，閱月殊未止。皇天俄悔禍，畀以晴甲子。山川相炳煥，桑柘鬰千里。壟麥行可穫，吳蠶亦三起。床頭醅甕香，大杓瀉浮蟻。醉醒日已晡，長歌識吾喜。
三月二十日兒輩出謁孤坐北窗二首  其一 陸游
園林春已空，陂港雨新足。泥深黄犢健，桑老紫椹熟。豐年逋負少，村社饜酒肉。微風吹醉醒，起和飯牛曲。
三月二十日兒輩出謁孤坐北窗二首  其二 陸游
歲月不相貸，布穀忽已鳴。新夏亦自佳，北窗綠陰成。讀書老易倦，披衣繞階行。摩挲桄榔杖，與汝樂太平。
春盡記可喜數事 陸游
微雨洗浮埃，蒼顔一笑開。僧招行藥圃，兒報得琴材。病退初嘗酒，春殘已過災。鄰家賽神會，自喜亦能來。
立夏前二日作 陸游
晨起披衣出草堂，軒窗已自喜微凉。餘春只有二三日，爛醉恨無千百埸。芳草自隨征路遠，遊絲不及客愁長。殘紅一片無尋處，分付年華與蜜房。
老民二首  其一 陸游
乞得不貲身，林間號老民。兒因作詩瘦，家爲買書貧。村僕欺謾少，鄰翁語笑真。今朝鹽酪盡，薺糝更宜人。
老民二首  其二 陸游
老民無一事，終日卧柴扉。鑿沼觀魚樂，鈎簾待燕歸。架高藤葉密，土潤藥苗肥。休退真吾分，無心學息機。
貧甚自勵 陸游
忍病停朝藥，捐書省夜燈。都門下第客，山寺退居僧。天每臨幽隱，人何與廢興。能輕馬千駟，肯慕稷三升。
衡門 陸游
小聚風烟外，衡門水竹間。疏溝分北澗，翦木見南山。人笑謀生拙，天教到死閑。猶存拄杖子，遇興即躋攀。
遊法雲 陸游
放船三家村，進棹十字港。雲山互吞吐，水草遥莽蒼。沙鷗下拍拍，野鶩浮兩兩。簫騷菰蒲中，小艇時來往。匡山如香爐，藍水似車輞。夢魂不可到，于此寄遐想。瘦僧迎寺門，爲我掃方丈。指似北窗凉，此味愧專享。我笑謝主人，聊可倚拄杖。吾廬已清絕，敢取魚熊掌。
舟中作 陸游
短篷摇檝暮山昏，老怯年華易斷魂。夾港蒲聲知小雨，隔林績火認孤村。奉祠累歲慚家食，謝事終身負國恩。惟有愚忠窮未替，尚餘一念在元元。
貧居 陸游
囊空如客路，屋窄似僧寮。得飯多菰米，烹蔬半藥苗。草生初失徑，筍放欲干霄。不道弓旌誤，虞人自畏招。
初夏野興三首  其一 陸游
得意烟霞不諱窮，一庵聊寄寂寥中。山從樹杪參差見，水過花陰曲折通。閑倚胡床遡新月，時停團扇受微風。元知夢境無真實，不待邯鄲覺後空。
初夏野興三首  其二 陸游
披衣清曉倚闌干，龜屋裁成二寸冠。盆檜雨餘抽嫩綠，研池風過起微瀾。愛書自笑心常在，去死懸知日尚寬。回視前修似無愧，不教一字入長安。
初夏野興三首  其三 陸游
扇墮巾欹午夢回，鳴鳩又喚雨絲來。數行褚帖臨窗學，一卷陶詩傍枕開。糠火就林煨苦筍，密罌沉井漬青梅。艾人行復巍然出，老大難堪節物催。
孟夏方渴雨忽暴熱雨遂大作 陸游
蒸溽殊未解，雨來那可涯。鵲驚無穩樹，燈暗不成花。處處躍秧馬，家家閑水車。兒童伴翁喜，聚首話桑麻。
小池 陸游
荷鍤庭中破嫩苔，清溝一派引泉來。剪刀草長浮萍合，無數遊魚去復回。
衡門 陸游
曲徑衡門短短籬，槐楸陰裏倚筇枝。老來百事不入眼，惟愛青山如舊時。
海上作 陸游
厭逐紛紛兒女曹，挂帆江海寄吾豪。鯨吞鼉作渾閑事，要看秋濤天際高。
朝饑示子聿 陸游
水雲深處小茅茨，雷動空腸慣忍饑。外物不移方是學，俗人猶愛未爲詩。生逢昭代雖虛過，死見先親幸有辭。八十到頭終强項，欲將衣鉢付吾兒。
養氣 陸游
養氣安心不計年，未嘗一念住愁邊。才疏屢掃朝中迹，命薄翻成世外緣。耐老尚能消劫石，放狂聊復醉江天。飽知句曲羅浮路，不訪初平即稚川。
示友 陸游
黄卷青燈自幼童，長年頗亦有新功。尚嘲孟顗遲成佛，那計辛毗不作公。學問更當窮廣大，友朋誰與共磨礱。諸君果未捐衰老，鄙語人當致一通。
早凉熟睡 陸游
靈臺虛湛氣和平，投枕逡巡夢即成。屋角鳴禽呼不覺，手中書冊墮無聲。百年日月飛雙轂，千古山河戰一枰。賴有蓮峰遺老在，白雲深處主齊盟。
初夏 陸游
麥秀微寒後，梅黄細雨前。湖灘初集鷺，堤柳未鳴蟬。琴带輕陰潤，巾因小醉偏。晚來幽興極，又上釣魚船。
夏雨 陸游
忽聞疏雨滴林梢，起看油雲滿四郊。行蟻君臣初徙穴，鳴鳩夫婦正爭巢。筑陂處處移新稻，乘屋家家補破茆。堪笑此翁惟美睡，孝先便腹任譏嘲。
倚樓 陸游
千里江山入倚樓，高吟聊復寫吾憂。詩書幸有先人業，貧賤初非學者羞。數掩槿籬端可老，一杯藜粥尚何求。東陂未插青秧遍，且與鄰翁卜雨鳩。
晚興二首  其一 陸游
偶扶藜杖過傍村，却倚禪床坐小軒。日落鴉栖津樹暗，人歸鶴踏釣船翻。挽弓從笑識丁字，刺繡終勝倚市門。羹芋一杯吾自飽，諸兒强爲置盤飧。
晚興二首  其二 陸游
身如病鶴謝樊籠，白盡衰髯臉尚紅。蒲葦陂塘新漲後，梧楸門巷夕陽中。遺名要耐千年看，快飲方誇百榼空。造物閔憐君會否，放教折臂老新豐。
晨雨 陸游
過雲生谷暗，既雨却窗明。低燕爭泥語，浮魚逆水行。山川增秀色，草木有奇聲。處處青秧滿，長歌樂太平。
戲作絕句以唐人句終之二首  其一 陸游
雨細穿梅塢，風和上柳橋。山居無曆日，今日是何朝。
戲作絕句以唐人句終之二首  其二 陸游
靜對煎茶竈，閑疏洗藥泉。回頭問童子，今夕是何年。
述懷 陸游
情懷猶是昔年人，豈料侵尋八十身。燈下看書方覺老，花前闕酒始知貧。玉非鼠朴何勞辨，魚與熊蹯各自珍。萬事回頭已陳迹，爲君一笑落紗巾。
閑中自詠 陸游
鶴羨清癯鷗羨閑，衡門正在水雲間。無求尚恨時賒酒，有癖應緣酷愛山。細繞坡頭行犖确，別分泉脈聽淙潺。三更不睡看江月，恐有高人夜叩關。
晨興 陸游
小雨過郊墟，晨興一事無。殘榴重結蕊，新燕續生雛。書細猶能讀，行遲漸要扶。蔬畦恐蕪沒，且復課僮奴。
自詒二首  其一 陸游
愈老愈知生有涯，此時一念不容差。身如病鶴長停料，心似山僧已棄家。高枕時時聞解籜，卷簾片片數飛花。飯餘解带摩便腹，自取風爐煮晚茶。
自詒二首  其二 陸游
行年耄及卧蝸廬，山水登臨亦已疏。無可奈何猶食粟，未能免俗學澆蔬。蓬門時接漁樵話，塵几聊存種樹書。强欲入城還自笑，世間那有鶴乘車。
西村 陸游
亂山深處小桃源，往歲求漿憶叩門。高柳簇橋初轉馬，數家臨水自成村。茂林風送幽禽語，壞壁苔侵醉墨痕。一首清詩記今夕，細雲新月耿黄昏。
漁父 陸游
楚江茫茫新雨霽，殘雲蹙作魚鱗細。老翁短楫去若飛，我欲從之已天際。從之不可况共語，醉眼知渠輕一世。直鈎去餌五十年，此意寧爲得魚計。
放歌行 陸游
少年不知老境惡，意謂長如少年樂。朝歌夜舞狂不休，逢人欲覓長生藥。三二十年底難過，屈指朋儕餘幾箇。就令未死身日衰，朱顔已去誰能那。人間萬事如弈棋，我亦曾經少壯時。兒曹紛紛不須校，歲月推遷渠自知。
苦貧 陸游
老作清時版籍民，深耕迨及故山春。熟思豈是天貧我，妄計還憂鬼笑人。但使甑中餘麥飯，何妨澗底采荆薪。此窮正坐清狂爾，莫向瞿曇問宿因。
晨起至參倚齋示子聿 陸游
似仙猶火食，比古未巢居。老子粗全節，小兒能著書。下簾留乳燕，投飯出潜魚。幸好隆中客，無爲起草廬。
夏夜對月 陸游
薄雲歸欲盡，殘雨久猶滴。月入疏林間，庭戶粲珠璧。梅天苦蒸鬰，爽氣始此夕。豈無一舴艋，放浪江天碧。散髮黄鶴樓，醉弄白玉笛。真當舞魚龍，詎止裂金石。
夏夜 陸游
酒力初消睡未厭，卧看香縷繞疏簾。月高棲鵲重移樹，風勁流螢自入簷。長夏迢迢秋尚遠，孤愁冉冉病相兼。老人本是山中客，掃迹元非畏楚鉗。
五月十日曉寒甚聞布穀鳴有感 陸游
弊袴久當脫，短褐竟未送。老怯五更寒，重衾擁殘夢。群虱方得意，飽血藏衣縫。竹簟何時陳，紈扇殆無用。長夏亹亹來，歲月疾飛鞚。妄懷畎畝憂，太息欲誰控。
老嘆 陸游
人生易衰老，萬事海濤翻。但恨芳尊迮，寧悲雪鬢繁。諸儒輕古學，遺虜盜中原。有語誰能聽，毋矜舌尚存。
閉戶 陸游
收身歸死鏡湖傍，閉戶悠悠白日長。巷僻斷非容駟路，腸枯那有蹴蔬羊。書生正可蹈東海，世事漫思移太行。睡起不知天早暮，坐看螢度篆盤香。
長饑 陸游
病卧窮閻負聖時，本來吾道合長饑。朝不及夕未妨樂，死何如生行自知。早年羞學仗下馬，末路幸似泥中龜。烟波一葉會當逝，吹笛高人有素期。
山齋書事 陸游
山榴子結又重開，巢燕雛飛却續回。雨足人畦千頃稻，日長風舞一庭槐。浩歌縱酒愁仍在，作意觀書睡已來。常恨流年不相貸，若爲更著暮蟬催。
贈道流 陸游
賣藥會稽市，不知今幾年。身常雜庸保，世果有神仙。醉帽簪花舞，漁舟聽雨眠。放翁獨識子，肯向俗人傳。
避暑松竹間 陸游
雙松五丈高，萬竹一尺圍。上有林蟬鳴，下有磵鳥飛。正午不見日，我來每忘歸。清詩忽陳前，永與世俗違。直北有異境，烟汀連釣磯。何當霜雪時，散髮槲葉衣。
連日大雨門外湖水渺然 陸游
趁朝把笏著烏靴，不似歸來買短蓑。尚鄙朱公養魚術，肯爲甯戚飯牛歌。逢時有命求何益，觸事無心得最多。樂處却嫌兒輩覺，出門十步即烟波。
午睡 陸游
槐楸陰裏綠窗開，天與先生作睡媒。流汗未乾衣上雨，大聲已發鼻端雷。枕鎸松石分琴薦，簟織風漪取笛材。却起岸巾看汲井，人間車馬正氛埃。
窮居 陸游
阨窮心自樂，寂寞道常尊。老病頻辭客，嬉遊不出村。淖糜均列鼎，徒步當華軒。不但終吾世，猶堪遺子孫。
梅雨 陸游
殘雨收還滴，低雲去復留。護雛憐弱燕，喚婦笑鳴鳩。碓米舂初滑，園蔬摘復抽。誰知泥沒踝，也有客相求。
村居書事 陸游
困厄難希飽暖家，未妨隨事作生涯。白鹽赤米已過足，早韭晚菘猶恐奢。鴨放競浮新漲水，牛歸正及暝棲鴉。年逾七十方辭祿，敢望高人挂齒牙。
閑中信筆二首其一追和陳去非韵其一追和王履道韵  其一 陸游
我看浮名如脫髮，誓墓收身老巖穴。座延窮鬼心不疑，鑪錘橫財渠自別。樂哉今爲八十翁，神交園綺商山中。烹葵剝棗及時序，爛醉黍酒歌邠風。
閑中信筆二首其一追和陳去非韵其一追和王履道韵  其二 陸游
小江之上千峰立，潮回艇子爭來集。飄風忽起白浪高，急雨橫吹綠蓑溼。歲豐斗酒纔百錢，茆店無人驚醉眠。醒來徑入亂雲去，異日出看東封年。
題齋壁 陸游
鏡水西頭破茅屋，紹興初載舊書生。門無車馬終年靜，身卧雲山萬事輕。三釜昔傷貧藉祿，一廛今幸老爲氓。斷蓬不是無飛處，莫與飄風抵死爭。
夏日雜題八首  其一 陸游
疏疏窗似秋蛩室，疊疊書如春鵲巢。大耋何妨尚弦誦，小詩時亦雜談嘲。
夏日雜題八首  其二 陸游
耽耽醜石羆當道，矯矯長松龍上天。滿地凌霄花不掃，我來六月聽鳴蟬。
夏日雜題八首  其三 陸游
情懷萬里長征客，身世連床旦過僧。熟計書空成咄咄，不如任運去騰騰。
夏日雜題八首  其四 陸游
一枝黎峒桄榔杖，二寸羊城蝳蝐冠。萬里來爲老人壽，始知天地不勝寬。
夏日雜題八首  其五 陸游
天隨手不去朱黄，辟蠹芸編細細香。今夕短檠須暫設，北窗風雨送微凉。
夏日雜題八首  其六 陸游
身閑欲出無如懶，酒薄雖傾不敵愁。殘暑從今無一月，剩儲詩思待新秋。
夏日雜題八首  其七 陸游
憔悴衡門一禿翁，回頭無事不成空。可憐萬里平戎志，盡付蕭蕭暮雨中。
夏日雜題八首  其八 陸游
衰疾沉綿短鬢疏，凄凉圯上一編書。中原久陷身垂老，付與囊中飽蠹魚。
夏雨嘆 陸游
蝸舍入門楣觸額，黄泥壁作龜兆坼。雨多潦水欲上階，卧聽鳧鴨聲拍拍。日高糴米奴未回，坐知薄飯未容索。仕羞捷徑耕不力，自取囊空欲誰責。富貴危機復可畏，世間果無第一策。雖然胸中有事在，片言可壽天下脈。
物外雜題八首  其一 陸游
市墟沽斗酒，獨酌復高歌。一笑語觀者，比君更事多。
物外雜題八首  其二 陸游
當年下沔鄂，回首幾秋風。景物渾如昨，千帆落照中。
物外雜題八首  其三 陸游
曉入姑蘇市，閶門繫短篷。老人元不食，買餅飼山童。
物外雜題八首  其四 陸游
送客停山步，尋僧立寺門。青鞋慣泥潦，却愛雨昏昏。
物外雜題八首  其五 陸游
粉堞臨江渚，朱橋枕市樓。長吟策小蹇，又度一年秋。
物外雜題八首  其六 陸游
飼驢留野店，買藥入山城。興盡飄然去，無人識姓名。
物外雜題八首  其七 陸游
高城今曠野，比屋昔朱門。道上傳呼過，遥遥幾世孫。
物外雜題八首  其八 陸游
過市摩雙眼，驚嗟閱盛衰。朱樓倚霄漢，曾見始成時。
過村舍 陸游
碓舍臨山路，牛欄隔草烟。問今何歲月，恐是結繩前。
晝卧初起書事 陸游
歲華病思兩侵尋，靜看槐楸轉午陰。待睡不來聊小憩，煅詩未就且長吟。還山久洗天涯恨，謝事新諧物外心。忽有故人分祿米，呼兒先議贖雷琴。
夜雨有感 陸游
斷虹不隔江郊雨，一盞昏燈夜半時。多感生悲那爲酒，積衰成瘦錯冤詩。空階點滴何由止，倦枕凄凉只自知。平日故人零落盡，寄書誰與敘睽離。
偶作夜雨詩明日讀而自笑別賦一首 陸游
俗情向者未全忘，洗以縈簾一縷香。得失故應常浩浩，是非正可付蒼蒼。殘蟬不斷知秋近，雙燕歸來伴晝長。誰識龜堂新力量，東家却笑接輿狂。
舍西晚眺示子聿 陸游
秋濤常記犯靈胥，季子雙髦尚髧如。薄飯不爲明日計，短檠相對十年餘。嗟予久合墮鬼錄，憐汝猶能讀父書。西望牛頭渺天際，永懷吾祖起家初。
自訟 陸游
年少寧知道廢興，摶風變化羨鯤鵬。貪求但欲攀分寸，痛定方慚乞斗升。靈府已能澄似水，俗緣更覺薄于僧。挂冠且喜身蕭散，二頃寧須退可憑。
讀唐人樂府戲擬思婦怨 陸游
一自門前征馬嘶，此心常與斷雲西。雙飛空羨雉朝雊，獨泣忍聞烏夜啼。遼海晝昏塵漠漠，杜陵春到草萋萋。孤愁可爲鄰姬說，只有臨樽醉似泥。
南堂納凉二首  其一 陸游
環坐列胡床，兒曹共此凉。風生桐葉墜，露下稻花香。老幸返初服，窮宜歸故鄉。已無纓可濯，清嘯對滄浪。
南堂納凉二首  其二 陸游
浴罷閑無事，悠然寄一床。水風凉醉頰，松月上虛廊。岸久烏紗側，熏餘細葛香。今宵一美睡，何止傲羲皇。
中庭納凉二首  其一 陸游
紅映衡門夕照明，翠浮村巷暝烟生。摇摇楸線風初緊，颭颭荷盤露欲傾。數酌濁醪留客醉，一編疑義與兒評。須臾散去人聲寂，獨數城頭長短更。
中庭納凉二首  其二 陸游
散髮江天懶出遊，衡門日落鎖梧楸。火雲突兀方蒸暑，銀漢縱橫已報秋。熠熠露螢黏徑草，鼕鼕漏鼓下譙樓。追凉明日無奇策，聊向林間卜雨鳩。
待旦二首  其一 陸游
東方星磊磊，西舍雞喔喔。萬慮集五更，吾睡無由著。世事如飲酒，不獻自無酢。開窗起危坐，送月西南落。
待旦二首  其二 陸游
是身如浮烟，久聚要當散。吾年七十七，寒暑凡幾換。夏夜亦自佳，何必厭揮汗。推枕坐南窗，悠然待清旦。
晨興二首  其一 陸游
冬夕宜晚睡，夏日思晨興。磊落明星高，蒼凉朝日昇。正襟坐堂上，有几不敢憑。陳前聖人書，凜如蹈淵冰。平生不苟利，豈獨畏友朋。長饑君勿誚，人各有不能。
晨興二首  其二 陸游
欲曉不能寐，亟起坐北堂。齋莊對斷簡，左右陳朱黄。湛湛一池墨，裊裊半篆香。老生不自逸，幸此夏日長。奇哉長頭兒，好勇不可當。安得數年健，與兒講虞唐。
晚凉述懷 陸游
末學常憂墮吝驕，晚知鵬鷃本逍遥。屏醫却藥疾良已，破械空囹盜自消。父子終身美藜藿，交遊太半是漁樵。衡門日落清風起，又著藤冠度野橋。
湖塘晚眺二首  其一 陸游
綠樹暗村墟，青山繞草廬。奉祠神禹舊，馳道暴秦餘。浦色沉烟網，畦聲入雨遊。清秋又如許，幽憤若爲攄。
湖塘晚眺二首  其二 陸游
病起閑無事，時來古渡頭。烟中賣魚市，月下采蓮舟。帆鼓娥江晚，菱歌姥廟秋。長吟無傑句，聊以散吾愁。
小集 陸游
烏桕遮山路，紅蕖滿野塘。病蘇身漸健，秋近夜微凉。杯酌隨宜具，漁歌盡意長。兒曹娛老子，團坐說豐穰。
出門與鄰人笑談久之戲作四首  其一 陸游
少時已嘆少歡娛，衰病經旬一笑無。今日出門逢父老，欣然隨眾强盧胡。
出門與鄰人笑談久之戲作四首  其二 陸游
暮靄昏昏半掩扉，偶逢鄰叟荷鉏歸。且令閑說鄉村事，莫問渠言是與非。
出門與鄰人笑談久之戲作四首  其三 陸游
菽水欣欣每盡歡，仁賢不必襲衣冠。出門邂逅移時語，未害龜堂取友端。
出門與鄰人笑談久之戲作四首  其四 陸游
屋角時聞黄犢鳴，相逢但可說春耕。一言誤及城中事，議罰應須便酌觥。
魚池將涸車水注之 陸游
清波溜溜入新渠，鄰曲來觀樂有餘。試手便同三日雨，滿陂已活十千魚。喜如雷動風行際，快若天開地闢初。萬物但令俱有託，吾曹安取愛吾廬。
一齒動摇已久然餘皆堅甚戲作 陸游
病齒元知不更全，漂浮杌𣕕已三年。一朝正讙使終辭去，大嚼猶能盡彘肩。
晚至新塘 陸游
青鞋隨意出柴荆，聊向南塘曳杖行。歸鳥已從烟際沒，斷虹猶在柳梢明。城頭層塔凌空立，浦口孤舟並岸橫。向道有詩渾不信，爲君擁鼻作吳聲。
夜泛湖中 陸游
水鴨鵁鶄拍拍飛，菰蒲深處弄烟霏。喚回二十年前夢，半醉姑溪棹月歸。
立秋後作 陸游
宋玉悲秋千載後，詩人例有早秋詩。老夫自笑心如石，三日秋風漫不知。
覽鏡 陸游
此頭那可著貂蟬，瘦似騎驢孟浩然。一事比渠差省力，閉門無句與人傳。
早秋南堂夜興 陸游
水注橫塘藻荇香，候蟲唧唧滿空廊。風前落葉紛可掃，天際疏星森有芒。夜漏漸長愁少睡，秋衣未製怯新凉。明朝却有欣然處，寫得黄庭又幾行。
菱歌 陸游
海內知心人漸少，眼前敗意事常多。問君底事渾忘却，月下菱舟一曲歌。
聞角 陸游
河白如銀天淡青，角聲中有玉關情。早知送老桑麻野，悔失安西萬里行。
湖堤 陸游
新月纖纖淡欲無，時聞魚躍隔菰蒲。籃輿小放湖堤上，信有人間白玉壺。
秋旦 陸游
將旦溪風急，新秋天宇寬。凉生豎裁褐，爽入縮縫冠。拊翼雞頻唱，爭枝雀正讙。一簞吾已足，芋豆亦加餐。
龜堂晨起 陸游
培火螭爐起寶熏，滴泉鏊研聚玄雲。屏圍燕几成山字，簟展凉軒作水紋。絕口不談浮世事，洗心聊策退居勳。耄年猶健非無自，一卷丹經受鄭君。
柳橋秋夕 陸游
柳疏橋盡見，水落路全通。衣杵家家月，漁舟浦浦風。眼明無俗物，步蹇有枯筇。野逸誰能那，悠然西復東。
道室雜題四首  其一 陸游
早訪丹砂上岣嶁，晚提河派泝崑崙。陰符後出君無忽，三百奇文要細論。
道室雜題四首  其二 陸游
聞說湖中有釣舟，烟波出沒雜輕鷗。一聲清嘯去已遠，我欲從之何處求。
道室雜題四首  其三 陸游
山中有草名長生，丹砂可死金可成。服之刀圭齒髮換，要看東封告太平。
道室雜題四首  其四 陸游
勘書窗下松明火，采藥溪頭槲葉衣。只在人間人不識，秋風又見雁南飛。
儒生 陸游
儒生安義命，所遇委之天。用可重九鼎，窮寧直一錢。雖云髮種種，未害腹便便。高卧茅簷下，羹藜法不傳。
秋夜 陸游
老病睡眠少，如斯秋夜何。長庚未配月，織女已斜河。莎徑蟲吟苦，柴門葉落多。誰知窮甯戚，不作飯牛歌。
寺閣 陸游
三髽初得牧牛童，兩扇新成釣舸篷。偶訪野僧過射的，却衝微雨上樵風。登山未減青鞋興，到手俄驚綠酒空。自笑此身猶健在，試憑重閣送飛鴻。
秋暑夜興 陸游
寂寂空廊絡緯鳴，消摇岸幘近南榮。閑眠簟作波紋冷，新浴衣如蟬翼輕。微雨已收雲盡散，眾星俱隱月徐行。呼童持燭開藤紙，一首清詩取次成。
漁父 陸游
千錢買一舟，百錢買兩槳。朝看潮水落，暮看潮水長。持魚換鹽酪，縣郭時下上。亦或得濁醪，不復計瓶盎。浩歌忘遠近，醉夢墮莽蒼。玄真不可逢，悠然寄遐想。
省事 陸游
車馬聲都絕，比鄰迹亦疏。淺傾家釀酒，細讀手鈔書。薄飯惟羹芋，閑遊不借驢。有時還自笑，省事更誰如。
新凉書懷四首  其一 陸游
烏帽圍寬带眼移，閉門慣忍日長饑。文章雖愧聲名誤，志節寧隨血氣衰。天地無私非困我，聖賢可學有餘師。短檠正嘆經時別，凉入郊墟喜可知。
新凉書懷四首  其二 陸游
藥物扶持病少蘇，殘年不恨老菰蘆。潦收溪椴魚爭售，歲樂村場酒易沽。無日榿林無墜葉，有時燕戶有新雛。秋風剩起扁舟興，安得州家復鏡湖。
新凉書懷四首  其三 陸游
鄰曲今年又有年，垂髫戴白各欣然。先輸官庾無逋賦，共賽神祠有社錢。退傅寄聲情縝密，晦翁入夢語蟬聯。燈前細與兒曹說，蠹簡猶堪數世傳。
新凉書懷四首  其四 陸游
山川遺迹晉唐餘，水竹相望許洛居。一齒屢摇猶决肉，雙眸雖澀尚耽書。郊原夜夜驅耕犢，村店時時秣蹇驢。客問若爲娛老境，吾兒未與短檠疏。
七月十七晚行湖塘雷雨大作 陸游
電火雷車下九關，我行暮出郊原間。鬅鬙暗樹類奇鬼，突兀黑雲如壞山。江潮默應鰻岫溢，鐵鎖自脫梅梁還。今夕虛簷瀉懸瀑，預知高枕聽淙潺。
七月十八夜枕上作 陸游
電掣光如晝，雷轟意未平。亂雲俄卷盡，孤月却徐行。露草蛩相語，風枝鵲自驚。一凉吾事足，美睡到窗明。
梅市 陸游
梅市柯山小繫船，開篷驚起醉中眠。橋橫風柳荒寒外，月墮烟鍾縹渺邊。客思况經孤驛路，詩情又入早秋天。如今老病知何恨，判斷江山六十年。
秋思 陸游
利欲驅人萬火牛，江湖浪迹一沙鷗。日長似歲閑方覺，事大如山醉亦休。衣杵相望深巷月，井桐摇落故園秋。欲舒老眼無高處，安得元龍百尺樓。
小舟湖中夜歸追和孟浩然夜歸鹿門歌 陸游
山光漸淡川氣昏，急雨亂打荷葉喧。小舟橫掠湖邊村，人家收網半閉門。吾廬未見見堤樹，舟人指點孤燈處。蒲叢姑惡最可哀，衝雨飛鳴背人去。
酒盡 陸游
飲酒但飲溼，吾聞之老坡。渠非惜酒錢，無如久窮何。我窮乃過之，空罍倒餘溼。日來彌可笑，溼亦不可得。平生忍饑多，得飯已有餘。父子茅簷下，清坐談詩書。
燒香 陸游
寶熏清夜起氤氳，寂寂中庭伴月痕。小斮海沉非弄水，旋開山麝取當門。蜜房割處春方半，花露收時日未暾。安得故人同晤語，一燈相對看雲屯。
自述二首  其一 陸游
寄懷魚鳥卧烟汀，結友松筠醉草亭。拜賜龜章紆舊紫，養成鵠鬢掃餘青。遺經在櫝傳家學，大字書牆作座銘。浪迹江湖遂終老，此身何啻一浮萍。
自述二首  其二 陸游
意望天公本自廉，甘餐美睡偶容兼。一生憂患如山重，此日安閑抵蜜甜。拙宦雖無齊虜舌，早歸亦免楚人鉗。但餘一味疏慵在，儲藥千斤未易砭。
風雨 陸游
風摇北斗柄欲折，雨溢天河浪正生。一盞昏燈北窗下，腐儒未輟讀書聲。
白露前一日已如深秋有感二首  其一 陸游
匹馬曾防玉塞秋，豈知八十老漁舟。非無丈二殳堪請，只恐傍人笑白頭。
白露前一日已如深秋有感二首  其二 陸游
護塞寧須右北平，拂雲祠是受降城。誰知此志成虛語，白首燈前聽雁聲。
東村晚歸 陸游
蜀道還吳鬢已絲，歷年二紀固應衰。寧知病思沉綿日，又見秋風摇落時。錦雉白魚供野餉，青林紅樹入新詩。東村寂寂風烟晚，酒挂驢肩又一奇。
秋望 陸游
快哉一雨洗浮塵，却喜郊原霽色勻。野火已亡秦相篆，江濤猶託伍胥神。登臨頓覺清秋早，流落空悲白髮新。東望思陵鬰葱裏，老民猶及見時巡。
郭西 陸游
鵲下川原黑，船行浦溆空。橋燈摇水影，樓角散天風。野眺飛埃外，漁歌冷翠中。不須嘲病翼，要是脫樊籠。
舍北 陸游
支徑秋原上，衡門夕照中。野烟山半失，溪漲浦橫通。鬢禿難藏老，衣穿可諱窮。浩歌終自得，心事寄冥鴻。
夜坐示子聿 陸游
久客誠當去，無心偶小留。掃空閑夢想，閱盡舊朋儔。學術非時好，文章幸自由。不嫌秋夜永，問事有長頭。
柳橋晚眺 陸游
小浦聞魚躍，橫林待鶴歸。閑雲不成雨，故傍碧山飛。
秋興五首  其一 陸游
秋風吹我夜，植杖溪橋側。木葉雖未凋，慘澹無顔色。
秋興五首  其二 陸游
功名不垂世，富貴但堪傷。底事杜陵老，時時矜省郎。
秋興五首  其三 陸游
秋暑勢已窮，風雨縱橫至。白鷺立清灘，與我俱得意。
秋興五首  其四 陸游
胸中萬卷書，一字用不著。歸休始太息，竟是爲農樂。
秋興五首  其五 陸游
酌酒桑陰下，邠風入醉歌。何須繩檢外，名教樂還多。
嘉泰辛酉八月四日雨後殊凄冷新雁已至夜復風雨不止是歲八月一日白露二首  其一 陸游
殘暑方炎忽痛摧，無情風雨亦奇哉。但嗟不爲貧人計，未動秋砧雁已來。
嘉泰辛酉八月四日雨後殊凄冷新雁已至夜復風雨不止是歲八月一日白露二首  其二 陸游
仲秋四日雁橫天，閉戶垂帷意已便。方嘆今年時候早，夜深風雨更凄然。
近村民舍小飲 陸游
秋風吹細雨，蕭然濯炎熾。老夫疾頓平，甘食仍熟寐。春物財幾何，摇落已復至。昔人喻死生，謂若屈伸臂。愚公顧不靈，白首沒榮利。嗟予幸學道，了此直差易。三拜散人號，退志獲早遂。弦歌萬二千，盡力不能祟。瘦驢骨可數，渺渺入空翠。霜蟹初把螯，絲蓴小添豉。平生笑巨君，老嚙乾肉糒。異味幸滿前，萬事付一醉。
閑適二首  其一 陸游
飲酒不至狂，對客不至疲。讀書以自娛，不强所不知。一窗袖手坐，往往晝漏移。初非能養生，簡事頗似之。四時俱可喜，最好新秋時。柴門傍野水，鄰叟閑相期。
閑適二首  其二 陸游
陸子居山陰，杜門輒經年。有時思出遊，兩屨凌風烟。長鑱斸靈苗，大瓢挹飛泉。眼長不及寸，能著萬里天。不飲顔常丹，不食腹果然。金丹亦棄置，我是地行仙。
夜歸二首  其一 陸游
今年寒到江鄉早，未及中秋見雁飛。八十老翁頑似鐵，三更風雨采菱歸。
夜歸二首  其二 陸游
芡浦菱陂夜半時，小舟更著疾風吹。青熒一炬楓林外，鬼火漁燈兩不知。
自詠 陸游
宦遊疇昔徧天涯，萬里東歸歲月賒。古道泥塗居士屩，荒畦烟雨故侯瓜。園公谿父逢皆友，野寺山郵到即家。病思漸輕重九近，又將烏帽插黄花。
老歎 陸游
一齒危將墮，雙瞳久已昏。謀生賴蔬圃，養拙閉柴門。多病從來慣，虛名不足論。自憐餘一念，猶欲濟元元。
秋社 陸游
雨餘殘日照庭槐，社鼓鼕鼕賽廟回。又見神盤分肉至，不堪沙雁带寒來。書因忌作閑終日，酒爲治聾醉一杯。記取鏡湖無限景，蘋花零落蓼花開。
晨起 陸游
雞已參差唱，窗纔曨{日悤}明。高林風不止，叢竹露如傾。夢爲多難記，詩緣嬾少成。晨興了無事，散髮遶堦行。
中夜睡覺兩目每有光如初日歷歷照物晁文元公自謂養生之驗予則偶然耳感而有作 陸游
人情所願欲，莫若貴與富。是皆有命焉，非力可成就。予昔未有聞，無與發其覆。趦趄强干祿，時命適大謬。方行蛇當道，未至獒已嗾。適燕乃南轅，之楚顧北首。風波起平地，兩耳厭嘲詬。隴蜀萬里餘，數遍道傍堠。六十歸爲郎，數月草章奏。夫豈或使之，擊去惟恐後。嗟彼亦何心，喜慍出邂逅。還山惟自訟，衡茅屏幽陋。乘除得少健，上下歷巖岫。得飽豈復擇，百口同飯糗。寒龜久猶息，野鶴老益瘦。又如已放馬，寧當夢華廐。造物念途窮，畀以樗櫟壽。雖無熊鳥術，坐空陰陽寇。兩眥若有光，夜視如正晝。物生稟定數，此語聞自舊。置冰鳥覆翼，棄野於菟穀。偶然當後死，鬼錄自遺漏。山陂粟屢收，池水麻可漚。鄰父相歡娛，席地醉醇酎。
錢道人不飲酒食肉囊中不畜一錢所須飯及草屨二物皆臨時乞錢買之非此雖强與不取也二首  其一 陸游
萬里飄如不繫船，空囊短褐過年年。食時無飯芒鞋破，只向街頭旋乞錢。
錢道人不飲酒食肉囊中不畜一錢所須飯及草屨二物皆臨時乞錢買之非此雖强與不取也二首  其二 陸游
誤辱君王賜鏡湖，身隨鷗鷺寄菰蒲。行年八十猶强健，欲伴先生去得無。
枕上 陸游
呼兒初夜上門關，怕冷貪眠自笑孱。月色橫分窗一半，秋聲正在樹中間。暮年不復樽前樂，浮世無如枕上閑。鍊句未安姑棄置，明朝追記尚班班。
山園書觸目 陸游
山近雲生易，人稀鳥下頻。瘦篁穿石竅，古蔓絡松身。熟摘巖邊果，乾收澗底薪。經過不相識，喚作避秦人。
苦貧戲作 陸游
五窮作祟不容支，蟬腹龜腸旋過時。客散難求門外轍，衣穿徒有鬢邊絲。兒能解事甘藜藿，婢苦無薪睨扊扅。箕踞浩歌君會否，書癡終覺勝錢癡。
秋曉書感 陸游
天公息我半生勞，寄傲江湖亦足豪。淡盡月痕知夜艾，飄殘桐葉喜秋高。讀書時亦挂牛角，對酒正須持蟹螯。縱有故人終自絕，安能從汝望綈袍。
秋夜 陸游
抱病齒髮非，閱世城市換。朋儕冢纍纍，在者亦雲散。窮居懶出戶，俯仰秋已半。疏鐘到倦枕，微火耿幽幔。平生疑著處，忽若河冰泮。百年寓逆旅，萬事真既灌。紛紛彼方寱，袖手不須喚。蘿月忽滿窗，悠然付長嘆。
村舍二首  其一 陸游
篠屋楓林下，柴門芡浦旁。先鳴雞腷膊，徐上日蒼凉。服藥貧寧輟，觀書老有常。仍須教童稚，世世力耕桑。
村舍二首  其二 陸游
生理嗟彌薄，吾居久未完。蝶飛窗紙碎，龜坼壁泥乾。小雨牛欄溼，微霜碓舍寒。晚禾蟲獨少，鄰里共相寬。
天凉時往來湖山間有作 陸游
萬壑千巖自古傳，青鞋布襪更誰先。泛舟菰脆鱸肥地，把酒橙黄橘綠天。秦篆舊碑荒草棘，禹書遺穴慘風烟。誰知陸子登臨日，已近浮生八十年。
雨夜嘆 陸游
秋雨何曾住一滴，老夫危坐欲三更。開元貞觀事誰問，溫洛榮河塵未清。豐年猶有餓死慮，破屋自愛讀書聲。刺經作制豈不美，無奈人間痛哭生。
病足晝卧夢中譫諄乃誦尚書也既覺口占絕句二首  其一 陸游
唐虞已遠三千歲，每誦遺書涕泗潸。濟濟九官十二牧，我獨不得居其間。
病足晝卧夢中譫諄乃誦尚書也既覺口占絕句二首  其二 陸游
人能不食十二日，惟書安可一日無。唐虞雖遠典謨在，病卧蓬窗時囁嚅。
新買啼雞 陸游
峨峨赤幘聲甚雄，意氣不與其曹同。我求長鳴久未獲，一見便覺千群空。主人燒神議已决，知我此意遽見從。秋衣初縫惜不得，急典三百新青銅。憐渠亦復解人意，來宿庭樹不待籠。狐狸熟睨那敢犯，蕭蕭清露和微風。五更引吭震戶牖，橫梃無復須元戎。明星已高啼未已，雲際騰上朝陽紅。老夫抱病氣已索，賴汝豪壯生胸中。明朝舂黍得碎粒，第一當冊司晨功。
幽棲二首  其一 陸游
幽棲少人客，積病得衰殘。身納分司祿，兒須遠次官。新寒換衣典，閑日借書觀。更嘆秋來瘦，晨興覺帽寬。
幽棲二首  其二 陸游
自卜幽棲地，頻驚歲月移。鄉鄰崇禮讓，子弟習書詩。喔喔雞鳴樹，狺狺犬吠籬。謀生已過足，富貴亦何爲。
秋日雜詠八首  其一 陸游
都門初出若登仙，弄水穿雲喜欲顛。只恐光陰已無幾，不知又過十三年。
秋日雜詠八首  其二 陸游
五百年前賀季真，再來依舊作閑人。一生看盡佳風月，不負湖山不負身。
秋日雜詠八首  其三 陸游
菰蒲風起暮蕭蕭，烟斂林疏見斷橋。白蟹䱥魚初上市，輕舟無數去乘潮。
秋日雜詠八首  其四 陸游
葉底珍禽不受呼，弄風小蝶點殘蕪。舍南舍北秋光好，到處皆成一畫圖。
秋日雜詠八首  其五 陸游
紅莧如丹照眼明，卧開石竹亂縱橫。騷人見處終然別，只說清秋采落英。
秋日雜詠八首  其六 陸游
桐葉吹殘柳亦稀，溪頭倚杖立斜暉。誰知老子無窮喜，待得吾兒小艇歸。
秋日雜詠八首  其七 陸游
久雨初晴喜欲迷，青鞋踏徧舍東西。忽然來到柳橋下，露溼蓼花紅一溪。
秋日雜詠八首  其八 陸游
十里秋風畫角哀，夕陽光景亦佳哉。正疑白鷺歸何晚，一片雪從天際來。
望永阜陵 陸游
龍飛回首尚如新，忽閱人間四十春。聖主已嚴天上駕，孤臣歸作道傍民。傾河尚恨難供泪，衛社何由得致身。獨立秋風吹白髮，感恩肝膽漫輪囷。
排悶 陸游
悠然不覺歲時遷，楚水楓林繫釣船。貧悴只如行卷日，衰遲忽過挂冠年。閑遊野寺騎驢去，倦擁殘書聽雨眠。賴有一籌差自慰，小兒筆墨日翩翩。
秋日晨起 陸游
翻樹鴉知旦，橫空雁戒寒。但欣蘇肺渴，未暇議衣單。粥鼎湯初沸，香篝火半殘。讀書心漸懶，顧影一長嘆。
出遊暮歸戲作 陸游
終年兀兀復騰騰，眼看朱門幾廢興。造物偶容窮不死，眾人共養老無能。逢山自有閑遊侶，入寺寧無淡話僧。莫道歸來却岑寂，小兒同守短檠燈。
自詒 陸游
荒圃風烟入荷鉏，孤村巷陌看騎驢。少年曾縱千場醉，老境惟存一束書。作意買山雖已矣，忍慚乞米獨何歟。所欣肺病秋來減，白髮蕭蕭可自梳。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首  其一 陸游
我幼入家塾，結髮知苦心。稍長謬聞道，篤守至于今。淡然朱絲弦，三嘆有遺音。詎敢負所學，枉尺求直尋。彼哉孔光輩，千載污儒林。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首  其二 陸游
童子丹元家，湛然居靈府。世人不少悟，役役徒自苦。江湖豈不廣，魚乃投數罟。是身如璞玉，要經大火聚。萬卷讀丹經，孰能精去取。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首  其三 陸游
少壯不自料，慷慨志四方。謝病還故山，始覺白日長。命薄類蟬翼，功名安可望。狐狸不足問，力不當豺狼。惟有卧釣船，仰看白鷺行。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首  其四 陸游
孤雲起江郊，萬木酣天風。水鳥何所恨，終夜號菰叢。我興視中庭，北斗挂寒空。誰言秋夜長，明星已生東。丈夫老憂國，百慮蟠胸中。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首  其五 陸游
我昔遊青城，萬仞窮躋攀。巢居上官翁，許我分半山。且言牡丹平，可卜茅三間。報國未能忘，承詔遂東還。蹭蹬意何成，看雲徒汗顔。
悲歌行 陸游
有口但可讀離騷，有手但可持蟹螯。人生墮地各有命，窮達禍福隨所遭。嗟予一世蹈謗藪，洶如八月秋江濤。尊拳纔奮肋已碎，曹射箭盡弓未弢。形尪骨悴吹可倒，摧拉未足稱雄豪。一身百憂偶得活，殘年幸許歸蓬蒿。時時照水輒自笑，霜顱雪頷不可薅。脫身仕路棄衫笏，如病癬疥逢爬搔。見事苦遲已莫悔，監戒尚可貽兒曹。勉騎款段乘下澤，州縣豈必真徒勞。
秋夜讀書 陸游
門前客三千，帳下兵十萬。人生可意事，隨手風雨散。不如一編書，相伴過昏旦。豈惟洗貧病，亦足捍患難。老夫垂八十，巖電尚爛爛。孤燈對細字，堅坐常夜半。吾兒幸能繼，書亦未殘斷。安知不遭時，清廟薦玉瓚。不然老空山，亦足化里閈。我死斯言存，觀者有追嘆。
對食戲詠 陸游
一飽欣逢歲小穰，時憑野餉誑枯腸。橙黄出臼金齏美，菰脆供盤玉片香。客送輪囷霜後蟹，僧分磊落社前薑。秋來幸是身强健，聊爲佳時舉一觴。
懷昔 陸游
偶住人間日月長，細思方覺少年狂。眾中論事歸多悔，醉後題詩醒已忘。鼉作鯨吞吁莫測，谷堙山塹浩難量。老來境界全非昨，卧看縈簾一縷香。
偶得雙鯽二首  其一 陸游
今朝溪女留鮮鯽，灑掃茅簷旋置樽。養老不須煩祝鯁，從來楚俗慣魚飧。
偶得雙鯽二首  其二 陸游
酒興森然不可回，重陽未到菊先開。一雙鱍剌明吾眼，催喚厨人斫鱠來。
秋懷十首以竹藥閉深院琴樽開小軒爲韵  其一 陸游
我非王子猷，賦性亦愛竹。舍外地十畝，不藝凡草木。長吟雜清嘯，觸目皆此族。更招竹林人，枕藉糟與麯。
秋懷十首以竹藥閉深院琴樽開小軒爲韵  其二 陸游
短裘入重雲，長鑱求靈藥。人葠四體具，狗杞群吠惡。采實去條枚，摘花棄跗萼。長嘯忽躡空，天台赴幽約。
秋懷十首以竹藥閉深院琴樽開小軒爲韵  其三 陸游
惟王居法宮，玉帛來四裔。一朝啟戎心，邊城或晝閉。養生能體此，皆可閱千歲。利欲喜乘人，日夜勤自勵。
秋懷十首以竹藥閉深院琴樽開小軒爲韵  其四 陸游
飲酒可不病，自酌隨淺深。處世可無患，惟勿欺此心。此心實通天，一念天所臨。子能守吾言，可度豺虎林。
秋懷十首以竹藥閉深院琴樽開小軒爲韵  其五 陸游
吾道久寂寞，不絕如一線。至人隱市塵，我輩何由見。安得世外士，與之共談宴。僧話亦或佳，聊可過竹院。
秋懷十首以竹藥閉深院琴樽開小軒爲韵  其六 陸游
小人方盛時，瓦礫視黄金。及其大勢去，或不遺一簪。郿塢今尚存，遺戒豈不深。所以栗里翁，惟蓄一素琴。
秋懷十首以竹藥閉深院琴樽開小軒爲韵  其七 陸游
世事本何常，賀吊更在門。棄爲溝中斷，亦何羨犧樽。禍福要其終，愚智始可言。君看驪山墓，何若楊王孫。
秋懷十首以竹藥閉深院琴樽開小軒爲韵  其八 陸游
今日天微寒，處處菊花開。永懷杜拾遺，抱病起登臺。古路逢僧過，溼雲聞雁來。我亦秋風客，詩成有餘哀。
秋懷十首以竹藥閉深院琴樽開小軒爲韵  其九 陸游
天鏡環千峰，蒼翠立雲表。漁舟破浪來，泛泛一葉小。雲門若耶間，迨此素秋杪。登覽不可遲，去若孤鴻矯。
秋懷十首以竹藥閉深院琴樽開小軒爲韵  其一○ 陸游
丈夫素所學，致主齊羲軒。恨無同志人，徒欲起九原。痛哭驚世俗，著書成空言。歲月去衮衮，吾其死空村。
示客 陸游
枳縛藩籬荆作門，蕭條何以致諸君。歸休正得求吾志，老病猶能誦所聞。紫蟹迎霜徑盈尺，白魚脫水重兼斤。一杯瀲灧無辭醉，秋稼登場合策勳。
秋晚村舍雜詠二首  其一 陸游
村巷翳桑麻，蕭然野老家。園丁種冬菜，鄰女賣秋茶。啄木矜奇服，牽牛蔓碧花。一樽雖草草，笑語且喧譁。
秋晚村舍雜詠二首  其二 陸游
秋晚年中熟，湖鄉未寂寥。步頭橫畫舫，柳外出朱橋。潮壯知多蟹，霜遲不損蕎。家家新釀美，鄰里遞相邀。
卧病累日羸甚偶復小健戲作三首  其一 陸游
病忽迨旬日，衰如增十年。難求秦緩藥，空負宋清錢。微火秋先跨，閑房晝亦眠。偶賒書鬼錄，遇酒又陶然。
卧病累日羸甚偶復小健戲作三首  其二 陸游
伏枕瀕九死，下床如再生。幸回蒿里駕，猶作越吟聲。拂几嗟塵積，開書覺眼明。淖糜方自養，未敢憶南烹。
卧病累日羸甚偶復小健戲作三首  其三 陸游
行年當大耋，卧病涉高秋。丸藥作奇驗，俶裝仍小留。輕漚元泛泛，破屋已颼颼。尚有江湖興，沙頭問釣舟。
縱筆四首  其一 陸游
莫笑畸翁迫耄期，從來不許俗人知。繫船慣聽巴東雨，畫策曾從渭北師。袖劍客同樓上醉，爛柯人看洞中棋。如今更欲滄溟去，鯨浪浮天信所之。
縱筆四首  其二 陸游
常笑相如賦上林，肯爲子政鑄黄金。心光自發誰能障，踵息無聲不厭深。摇齒復牢堪决肉，枯顱再茁已勝簪。老松澗底雖終棄，霜雪元知不解侵。
縱筆四首  其三 陸游
拖得烏藤到處行，看山看水眼猶明。但期少健遊潼華，豈必長生似老彭。一緉青鞋吾事了，半甔綠酒萬緣輕。安知不作希夷叟，生長兵間老太平。
縱筆四首  其四 陸游
未說無功爵位叨，昔人所畏在功高。印如斗大寧常保，劍拄頤長祇自勞。酒社極知身可隱，獵場猶得氣差豪。世間見透渾無事，狐貉安能詫縕袍。
村興 陸游
折花持博酒，種菜賣供家。請藥人何壅，爭棋客正譁。漁翁足踸踔，牧豎手丫叉。短景匆匆晚，橫林又宿鴉。
賽神 陸游
歲熟鄉鄰樂，辰良祭賽多。荒園拋鬼飯，高机置神鵝。人散叢祠寂，巫歸醉臉酡。饑鴉更堪笑，鳴噪下庭柯。
小立 陸游
紅樹園廬晚，碧花籬落秋。荒陂船護鴨，斷岸笛呼牛。酒賤村村醉，山寒寺寺幽。聊須岸烏幘，小立埭西頭。
窮老 陸游
窮老寧須嘆，吾生得已多。風埃棄朝幘，烟雨弄漁蓑。富屋烏爰止，閑門爵可羅。人生只此是，得酒且高歌。
晚步舍東 陸游
籬槿花開柿葉丹，土溝東去過牛欄。草烟漠漠天將暮，布褐蕭蕭客正寒。
述野人語二首  其一 陸游
白米乾薪好井泉，甘餐美睡若登仙。從來不慣嘗鹽酪，席下何須有一錢。
述野人語二首  其二 陸游
重重大布敵風霜，籬外桑陰五月凉。軟飯一盂千萬足，那知世有郭汾陽。
戲答野人二首  其一 陸游
日飲雲根一脈泉，知君骨相自應仙。曲肱閑卧茅簷下，買斷南山不用錢。
戲答野人二首  其二 陸游
木葉凋疏天欲霜，老懷多感易凄凉。得君數語開人意，徑就湖橋醉夕陽。
建安陳希周官海南爲予致兩拄杖其一促節竹其一桄榔也 陸游
雨漬嵐侵蘚暈重，石砮楛矢正相同。取從萬里鯨波路，來伴三山鶴髮翁。雪上有時留醉草，花前隨處打殘紅。化龍徑去吾何憾，且與人間作歲豐。
排悶 陸游
棄官謂逍遥，勞苦殊未既。荒疇須墾闢，破屋欠塗塈。疾深藥難求，食盡穀暴貴。安能作經營，但覺睡有味。秋高霜露逼，更苦薪炭費。雖云未遽死，饑凍亦可畏。頗思從李廣，小獵聊吐氣。復恐灞亭歸，邂逅逢醉尉。
九月十二日折菊 陸游
黄菊芬芳絕世奇，重陽錯把配萸枝。開遲愈見凌霜操，堪笑兒童道過時。
表侄江坰種竹名筠坡來求詩 陸游
奉常遺緒冷如秋，閉戶知君頗好修。千里可嗟妨晤語，兩書猶喜免沉浮。但令有竹能醫俗，何患無天可寄愁。一事却須常自勉，勿容凡子得同遊。
微雨 陸游
晡後氣殊濁，黄昏月尚明。忽吹微雨過，便覺小寒生。樹杪雀初定，草根蟲已鳴。呼童取半臂，吾欲傍階行。
秋晚寓嘆六首  其一 陸游
荷葉枯已盡，菊花殘更香。带酲嘗野橘，和夢聽啼螿。鬢畔流年速，燈前舊話長。寒龜且未死，不必恨搘床。
秋晚寓嘆六首  其二 陸游
野處仍多病，經年無與遊。僧庸幾市井，醫傲過公侯。不睡愁逢夜，無衣怯到秋。一端聊自慰，問事有長頭。
秋晚寓嘆六首  其三 陸游
幽夢雞呼覺，孤愁雨滴成。天高那可問，年往若爲情。孱虜猶遺育，神州未削平。登高西北望，衰涕對誰傾。
秋晚寓嘆六首  其四 陸游
老嘆交朋盡，閑知日月長。著書終覆瓿，得句漫投囊。霜樹昏鴉黑，風簾小蝶黄。村醪如水薄，也復答年光。
秋晚寓嘆六首  其五 陸游
十里丹楓岸，三家小麥村。山多妨極目，秋晚易消魂。火舉船過埭，人行犬吠門。窮愁已如許，那更雨昏昏。
秋晚寓嘆六首  其六 陸游
行年垂大耋，久矣少朋儔。舊事同誰說，新詩或自酬。廢書眠過日，泥酒醉經秋。遲速皆當死，時來莫預愁。
秋晚湖上 陸游
已過西成賽廟期，家家下麥不容遲。夕陽遍野人歸後，秋水生灘鷺集時。靈藥不治懷抱惡，好詩空益鬢毛衰。從來未識蘇司業，愁絕西風滿酒旗。
縱遊歸泊湖橋有作 陸游
西蜀東吳到處遊，千巖萬壑獨吾州。短篷載月娥江夜，小蹇尋詩禹寺秋。村酒可賒常痛飲，野人有興即相求。何由喚得王摩詰，爲畫湖橋一片愁。
九月十八日至山園是日頗有春意 陸游
烏藤真好友，伴我出荆扉。落葉紛如積，鳴禽暖不歸。露濃松鬣長，土潤朮苗肥。未盡幽尋興，還家趁夕暉。
明日又來天微陰再賦二首  其一 陸游
烏臼赤于楓，園林九月中。天寒山慘淡，雲薄日曈曨。旋摘分猿果，寬編養鶴籠。身閑足幽事，歸卧莫匆匆。
明日又來天微陰再賦二首  其二 陸游
河岸風檣遠，村陂牧笛長。短籬圍麂眼，幽徑繚羊腸。照水鬚眉見，搓橙指爪香。衣裘又關念，碪杵滿斜陽。
雨後至近村二首  其一 陸游
夜雨曉方止，朝雲猶作陰。山餘一寸碧，溪長半篙深。卧泛白鷗渚，行穿黄葉林。老農能共語，真率會人心。
雨後至近村二首  其二 陸游
年耄身猶健，秋高疾已平。鄰翁思問訊，蔬圃要巡行。竹杖輕無迹，芒鞋捷有聲。相逢無別語，努力事冬耕。
雨復作自近村歸 陸游
夜聽蕭蕭未漲溪，朝行㶁㶁已成泥。可憐鳩取招麾速，誰似雲知出處齊。野菊枝長半狼藉，江楓葉落正凄迷。行人也識龜堂老，小榼村醪手自携。
雨寒戲作 陸游
掃園收槲葉，掊地甃磚爐。幸有藜烹粥，何慚紙作襦。
衡門晚眺 陸游
幽居端似玉川生，茅屋支撐不更營。青旆荒寒增酒興，錦囊零落負詩情。殘蕪色襯斜陽遠，落葉飛如野鳥輕。徂歲崢嶸忽如許，雁來又過會稽城。
不寐 陸游
麗譙聽盡短長更，幽夢無端故不成。寒雨似從心上滴，孤燈偏向枕邊明。讀書有味身忘老，報國無期涕每傾。敢爲衰殘便虛死，誓先鄰曲事春耕。
示子虡 陸游
好學承家夙所奇，蠹編殘簡共娛嬉。一婚倘畢吾無累，三釜雖微汝有期。聿弟元知是難弟，德兒稍長豈常兒。要令舟過三山者，弦誦常聞夜艾時。
弊廬 陸游
弊廬雖陋甚，鄙性頗所宜。欹傾十許間，草覆實半之。碓聲隔柴門，績火出枳籬。縛木爲彘牢，附垣作雞塒。黄犢放林莽，蒼鵝戲陂池。傭耕食于我，客主同爨炊。瓦盎設大杓，葅莧羹園葵。一飽荷鋤出，作勞非所辭。上以奉租賦，下以及我私。有錢即沽酒，阡陌恣遊嬉。亦有扶持者，婢跣奴髻椎。欲畫恨無人，後世考此詩。
予未冠即交諸名勝今無復在者感嘆有作 陸游
早歲鄉閭接勝流，老來零落嘆山丘。欲尋共語人難得，却是封侯印易求。數酌不能成兀兀，一枰且復寄悠悠。世間只有身差重，惆悵今年白盡頭。
夜雨 陸游
吾詩滿篋笥，最多夜雨篇。四時雨皆佳，莫若初寒天。紙帳白于氈，紙被軟于綿。枕傍小銅匜，海沉起微烟。是時聞夜雨，如絲竹管弦。恨我未免俗，吟諷勤雕鎸。南朝空階語，妙出建安前。意謂奪造化，百世莫比肩。安知梧桐句，乃復與並傳。夜雨何時無，奇語付後賢。
題嚴州王秀才山水枕屏 陸游
我行天下路幾何，三巴小益山最多。翠崖青嶂高嵯峨，紅棧如带縈巖阿。下有駭浪千盤渦，一跌性命委蛟鼉。日馳三百一烏騾，雪壓披氈泥滿靴。驛亭沃酒醉臉酡，長笛腰鼓雜巴歌。大散關上方橫戈，豈料世變如翻波。東歸輕舟下江沱，回首歲月悲蹉跎。壯君落筆寫岷嶓，意匠自到非身過。偉哉千仞天相摩，谷裏人家藏綠蘿。使我恍然越關河，熟視粉墨頻摩挲。